2012.gada Noteikumi Nr.

Rīgā (prot. Nr. . §)

**Asistenta pakalpojuma izglītības iestādē**

 **piešķiršanas un finansēšanas kārtība**

Izdoti saskaņā

ar Invaliditātes likuma

12.panta piekto un septīto daļu

 1. Noteikumi nosaka izglītojamām personām ar invaliditāti (turpmāk – izglītojamā persona) no valsts budžeta apmaksāta asistenta pakalpojuma pārvietošanās atbalstam un pašaprūpes veikšanai (turpmāk – asistenta pakalpojums) izglītības iestādē piešķiršanas kārtību, prasības asistentam un asistenta pakalpojumam nepieciešamā valsts budžeta finansējuma aprēķināšanas un piešķiršanas kārtību.

 2. Asistenta pakalpojums ietver atbalstu izglītojamai personai tādu darbību veikšanai, kuras tā nevar veikt patstāvīgi – pārvietoties izglītības iestādē, tajā skaitā starpbrīžos un pagarinātās dienas grupas laikā, ārpusstundu pasākumos, kā arī nokļūšanai līdz vietām un vietās, kur notiek izglītības iestādes organizētie pasākumi, un atbalstu līdzdalībai šajos pasākumos, atbalstu saskarsmē un komunikācijā ar citiem izglītojamiem, pedagogiem un citām personām, atbalstu pašaprūpes veikšanai, tajā skaitā personīgā higiēna, palīdzība ēdienreizēs un vietās, apģērbšanās un noģērbšanās, apģērba kārtošana, mācību materiālu sagatavošana darbam un mācību pierakstu veikšana, mācību vietas un piederumu sakārtošana.

3. Asistenta pakalpojumu izglītības iestādē ir tiesīga sniegt fiziska persona, kurai ir darba vai personiskā pieredze personu ar invaliditāti aprūpē vai atbilstīga izglītība vai darba pieredze pedagoģijas, psiholoģijas, medicīnas, veselības vai sociālā darba jomā.

4. Šo noteikumu 2.punktā noteiktā asistenta pakalpojuma saņemšanai izglītojamās personas vecāki (personas, kas realizē aizgādību, audžuģimene) (turpmāk – izglītojamā vecāki) vai izglītojamā persona iesniedz izglītības iestādē iesniegumu par asistenta pakalpojuma piešķiršanu, kur norāda darbības, kuru veikšanai nepieciešams asistenta pakalpojums. Iesniegumā var norādīt asistenta pakalpojuma sniedzēju.

5. Izglītības iestāde izskata iesniegumu, pārbauda sniegtās informācijas patiesumu, nepieciešamības gadījumā, pieprasot papildus informāciju no citām institūcijām, tai skaitā no Veselības un darbspēju ekspertīzes ārstu valsts komisijas (turpmāk – tekstā Valsts komisija), lemj par asistenta pakalpojuma piešķiršanu un informē izglītojamā vecākus un izglītojamo personu.

6. Asistenta pakalpojumu nodrošināšanai izglītojamai personai izglītības iestāde slēdz līgumu ar asistentu par pakalpojuma veikšanu, kur norāda sniedzamā asistenta pakalpojuma darbības, to apjomu, sniegšanas laiku, atlīdzību par asistenta pakalpojumu un samaksas kārtību. Ar līguma nosacījumiem iepazīstina izglītojamā vecākus un izglītojamo personu.

7. Izglītības iestāde informāciju par izglītojamo personu, kurai nepieciešams asistenta pakalpojums izglītības iestādē, ievada Valsts izglītības informācijas sistēmā (turpmāk – informācijas sistēma) saskaņā ar Ministru kabineta noteikumiem par Valsts izglītības informatizācijas sistēmas saturu, uzturēšanas un aktualizācijas kārtību.

8. Izglītojamā vecāki vai izglītojamā persona nekavējoties, bet ne vēlāk kā piecu darba dienu laikā informē izglītības iestādi un asistentu par izmaiņām Valsts komisijas atzinumā par īpašas kopšanas nepieciešamību.

9. No valsts budžeta asistentu pakalpojumu piešķir un apmaksā ne vairāk kā 40 stundas nedēļā.

10. Aprēķinot finansējumu, ministrija ņem vērā:

10.1. izglītojamo personu skaitu izglītības iestādē, kuriem piešķirts asistenta pakalpojums;

10.2. valstī noteikto minimālo stundas tarifa likmi normāla darba laika ietvaros;

10.3. darba devēja valsts sociālās apdrošināšanas obligātās iemaksas;

10.4. mācību dienu skaitu attiecīgajā mācību gadā.

11. Izglītības un zinātnes ministrija (turpmāk – ministrija) finanšu līdzekļus, kas paredzēti pašvaldību izglītības iestādēm, piešķir attiecīgajai novada vai republikas pilsētas pašvaldībai.

12. Ministrija atbilstoši noteikumu 10.punktā minētajam aprēķinam pārskaita finansējumu:

12.1. līdz attiecīgā gada 30.septembrim par periodu no 1.septembra līdz 31.decembrim, ņemot vērā informācijas sistēmā esošo informāciju par asistenta pakalpojuma nepieciešamību uz 15.septembri;

12.2. līdz attiecīgā gada 30.janvārim par periodu no 1.janvāra līdz 31.martam, ņemot vērā informācijas sistēmā esošo informāciju par asistenta pakalpojuma nepieciešamību uz 1.janvāri;

12.3. līdz attiecīgā gada 30.aprīlim par periodu no 1.aprīļa līdz 30.jūnijam, ņemot vērā informācijas sistēmā esošo informāciju par asistenta pakalpojuma nepieciešamību uz 1.aprīli;

12.4. līdz attiecīgā gada 30.jūlijam par periodu no 1.jūlija līdz 31.augustam, ņemot vērā informācijas sistēmā esošo informāciju par asistenta pakalpojuma nepieciešamību uz 1.jūliju.

13. Novadu un republikas pilsētu pašvaldības un izglītības iestādes pārskatu par piešķirto valsts budžeta līdzekļu izlietojumu asistenta pakalpojuma nodrošināšanai (turpmāk – pārskats) iesniedz šādā kārtībā:

13.1. attiecīgā gada 10.janvārim par iepriekšējā gada periodu no 1.septembra līdz 31.decembrim;

13.2. attiecīgā gada 10.aprīlim par kārtējā gada periodu no 1.janvāra līdz 31.martam;

13.3. attiecīgā gada 10.jūlijam par kārtējā gada periodu no 1.aprīļa līdz 30.jūnijam;

13.4. attiecīgā gada 10.septembrim par kārtējā gada periodu no 1.jūlija līdz 31.augustam.

14. Novadu un republikas pilsētu pašvaldības un valsts dibinātās izglītības iestādes pārskatu aizpilda Valsts budžeta un pašvaldību budžeta pārskatu informācijas sistēmā. Privātās izglītības iestādes iesniedz pārskatu ministrijā saskaņā ar pielikumu (pielikums – „Valsts budžeta līdzekļu izlietojums asistenta pakalpojumu nodrošināšana”).

15. Ministrija pēc pārskatu saņemšanas veic pārrēķinu. Finanšu līdzekļu atlikums vai pārtēriņš tiek ņemts vērā, veicot nākamā perioda maksājumu, saskaņā ar noteikumu 12.punktā ietvertajiem finansējuma pārskaitījuma termiņiem.

16. Finansējumu par laika periodu no 2012.gada 1.septembra līdz 2012.gada 31.decembrim ministrija aprēķina, ja informācija par izglītojamo personu skaitu, kuriem nepieciešams asistenta pakalpojums, iesniegta ministrijā 15 darba dienu laikā no noteikumu spēkā stāšanās dienas. Finansējumu izmaksā līdz 2012.gada 31.oktobrim.

Ministru prezidents V.Dombrovskis

Izglītības un zinātnes ministrs R.Ķīlis

Iesniedzējs:

Izglītības un zinātnes ministrs R.Ķīlis

Vizē:

Valsts sekretāra vietniece - Struktūrfondu un

starptautisko finanšu instrumentu departamenta direktore,

valsts sekretāra pienākumu izpildītāja L.Sīka

05.09.2012.

780

S.Batare, 67047909

svetlana.batare@izm.gov.lv

I.Pētersone, 67047829

ieva.petersone@izm.gov.lv

D.Bīlmanis, 67047702

 dainis.bilmanis@izm.gov.lv

 Dz.Mergupe-Kutraite, 67047817

 dzintra.mergupe@izm.gov.lv